ROZHODNUTIE KOMISIE
zo 6. marca 2007,
ktorým sa upravuje príloha A k rozhodnutiu 2006/679/ES o technickej špecifikácii interoperability týkajúcej sa subsystému riadenia/príkazov a signalizácie transeurópskej konvenčnej železničnej sústavy a príloha A k rozhodnutiu 2006/860/ES o technickej špecifikácii interoperability týkajúcej sa subsystému riadenia, zabezpečenia a návestenia systému transeurópskych vysokorýchlostných železníc
[oznámené pod číslom K(2007) 675]
(Text s významom pre EHP)
(2007/153/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/48/ES z 23. júla 1996 o interoperabilite systému transeurópskych vysokorýchlostných železníc (1), a najmä na jej článok 6 ods. 1,
so zreteľom na smernicu Európskeho parlamentu a Rady 2001/16/ES z 19. marca 2001 o interoperabilite konvenčnej železničnej sústavy (2), a najmä na jej článok 6 ods. 1,
keďže:
(1)
Rozhodnutím Komisie 2006/679/ES (3) sa stanovuje prvá technická špecifikácia interoperability (ďalej len „TSI“) subsystému riadenia, zabezpečenia a návestenia systému transeurópskych konvenčných železníc.
(2)
Rozhodnutím Komisie 2002/731/ES (4) sa stanovuje prvá technická špecifikácia interoperability (ďalej len „TSI“) subsystému riadenia, zabezpečenia a návestenia systému transeurópskych vysokorýchlostných železníc. Toto rozhodnutie bolo zrušené a nahradené rozhodnutím 2006/860/ES.
(3)
Technický pokrok vyvoláva potrebu aktualizovať povinný súbor špecifikácií stanovený v prílohe A k rozhodnutiam 2006/679/ES a 2006/860/ES, najmä s cieľom zohľadniť dohodu dosiahnutú v rámci pracovných skupín Európskej železničnej agentúry o verzii 2.3.0. Špecifikácie systémových požiadaviek. Táto verzia platí pre systémy i vysokorýchlostných i konvenčných železníc.
(4)
V súlade s článkom 6 ods. 2 smernice 96/48/ES a s článkom 6 ods. 2 smernice 2001/16/ES Európska železničná agentúra zodpovedá za prípravu preskúmania a aktualizácie TSI a predkladanie príslušných odporúčaní výboru v zmysle článku 21 s cieľom zohľadniť technický rozvoj alebo spoločenské požiadavky.
(5)
V súlade s článkom 12 písm. b) nariadenia Európskeho parlamentu a Rady (ES) č. 881/2004 (5) Európska železničná agentúra zabezpečuje, aby TSI zodpovedali technickému rozvoju a trhovým trendom i spoločenským požiadavkám a navrhuje Komisii zmeny a doplnenia TSI, ktoré považuje za potrebné.
(6)
Európska železničná agentúra prijala 24. októbra 2006 odporúčanie týkajúce sa zoznamu povinných špecifikácií stanovených v TSI pre systémy konvenčných i vysokorýchlostných železníc.
(7)
Opatrenia ustanovené v tejto smernici sú v súlade so stanoviskom výboru zriadeného článkom 21 smernice 96/48/ES,
PRIJALA TOTO ROZHODNUTIE:
Článok 1
Zoznam povinných špecifikácií stanovený v prílohe A k TSI priloženej k rozhodnutiu 2006/679/ES, ktorá sa vzťahuje na subsystémy riadenia, zabezpečenia a návestenia systému transeurópskych konvenčných železníc, sa nahrádza zoznamom povinných špecifikácií priloženým k tomuto rozhodnutiu.
Článok 2
Zoznam povinných špecifikácií stanovený v prílohe A k TSI priloženej k rozhodnutiu 2006/860/ES, ktorá sa vzťahuje na subsystémy riadenia, zabezpečenia a návestenia systému transeurópskych vysokorýchlostných železníc, sa nahrádza zoznamom povinných špecifikácií priloženým k tomuto rozhodnutiu.
Článok 3
Toto rozhodnutie je uplatniteľné odo dňa jeho oznámenia.
Článok 4
Toto rozhodnutie je určené členským štátom.
V Bruseli 6. marca 2007